CELEX: C2005/143/40
Language: el
Date: 2005-06-11 00:00:00
Title: Υπόθεση C-157/05: Αίτηση εκδόσεως προδικαστικής αποφάσεως που υπέβαλε με διάταξη της 28ης Ιανουαρίου 2005 το Verwaltungsgerichtshof στο πλαίσιο της υποθέσεως Winfried L. Holböck κατά Finanzlandesdirektion für Salzburg

11.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/26
            
         Αίτηση εκδόσεως προδικαστικής αποφάσεως που υπέβαλε με διάταξη της 28ης Ιανουαρίου 2005 το Verwaltungsgerichtshof στο πλαίσιο της υποθέσεως Winfried L. Holböck κατά Finanzlandesdirektion für Salzburg
   (Υπόθεση C-157/05)
   (2005/C 143/40)
   Γλώσσα διαδικασίας: η γερμανική
   Με διάταξη της 28ης Ιανουαρίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων την 7η Απριλίου 2005, το Verwaltungsgerichtshof, στο πλαίσιο της διαφοράς μεταξύ Winfried L. Holböck και Finanzlandesdirektion für Salzburg, που εκκρεμεί ενώπιόν του, ζητεί από το Δικαστήριο των Ευρωπαϊκών Κοινοτήτων την έκδοση προδικαστικής αποφάσεως επί του εξής ερωτήματος:
   Αντιβαίνει στις διατάξεις περί της ελεύθερης κυκλοφορίας των κεφαλαίων (άρθρα 56 ΕΚ επ.) η εθνική ρύθμιση η οποία υφίστατο στις 31 Δεκεμβρίου 1993 (και η οποία εξακολούθησε να ισχύει και μετά την προσχώρηση της Αυστρίας στην ΕΕ την 1η Ιανουαρίου 1995), σύμφωνα με την οποία τα μερίσματα από μετοχές των ημεδαπών εταιρειών φορολογούνται με φορολογικό συντελεστή ίσο προς το ήμισυ του μέσου φορολογικού συντελεστή που ισχύει για ολόκληρο το εισόδημα, ενώ τα μερίσματα από ανώνυμη εταιρεία που εδρεύει σε τρίτη χώρα (εν προκειμένω: στην Ελβετία), στην οποία ο υποκείμενος στον φόρο μετέχει κατά τα 2/3, φορολογούνται πάντοτε με τον κανονικό συντελεστή του φόρου εισοδήματος;